Fengselet (Leirvik)

Denne artikkelen er om mat- og vinkjelleren i Leirvik i Stord. For andre betydninger, se Fengselet

Fengselet er et tidligere distriktsfengsel i Leirvik i Stord, som i dag bruker som restaurant.

Bakgrunn
Som resultat av fengselsloven av 1857 ble det i perioden 1862-68 bygget 56 nye distriktsfengsler og nesten like mange rettsbygninger i Norge. På oppdrag fra staten utarbeidet arkitektene Heinrich Ernst Schirmer og Friedrich Wilhelm von Hanno en serie med typetegninger for fengsler med ulik størrelse, fra 8 til 40 fanger. Det var kort vei fra dom til fengsel ettersom loven krevde at alle byggene skulle inneholde de tre funksjonene cellefengsel, rettslokale og familiebolig for justisvaktmester.

Stord kretsfengsel
Utgangspunktet for fengselet på Stord var Schirmer og von Hannos tegninger. Ansvarlig arkitekt for utbyggingen var Franz Wilhelm Schiertz, som også var ansvarlig for Bergen kretsfengsel. Fengselet og rettsbygningen ble oppført årene 1863-64 og var den gang plassert litt utenfor sentrumskjernen. Begge byggene var på to etasjer pluss kjeller og loft. Ved fengselet som delvis ble drevet som arbeidsleir lå det opprinnelig også fjøs, åker og eng. I 1963 ble fengselet tatt ut av drift som fengsel.

Nyere tid

Fengselet sto deretter tomt i en del år, før Postverket kjøpte fengslet og rettsbygningen og ønsket å rive disse for å bygge nytt postbygg. Lokalbefolkningen protesterte, og kommunen vernet bygget. Posten pusset derfor heller opp bygget, og brukte det til utstillingslokale og kulturbygg. 

I 1997 ble bygget solgt til arkitektene Holmedal og Husum, som leier ut kjelleren i begge bygningene og 1. etasje i rettsbygningen til restauranten. Restauranten åpnet i oktober 2000.

Eksterne lenker
 
 Kulturhistorisk leksikon
 Bygningsvernplan for Stord kommune

Byggverk i Stord
Fengsler i Norge